RESOLUCIÓN do 28 de maio de 2012, da Secretaría Xeral de Medios, pola que se executa e desenvolve a disposición transitoria primeira do Decreto 102/2012, do 29 de marzo, polo que se desenvolve o servizo de comunicación audiovisual radiofónica no ámbito da Comunidade Autónoma de Galicia.
Consellería de Presidencia, Administracións Públicas e Xustiza — III. Outras disposicións — 07/06/2012

O Decreto 102/2012, do 29 de marzo, polo que se desenvolve o servizo de comunicación audiovisual radiofónico no ámbito da Comunidade Autónoma de Galicia, foi publicado no
Diario Oficial de Galicia
o 2 de abril de 2012 e entrou en vigor o día seguinte ao da súa publicación (DOG núm. 64, do 2 de abril).
A disposición transitoria primeira do dito decreto establece que os expedientes de radiodifusión e televisión en situación de adxudicación provisional no momento da entrada en vigor do decreto transformaranse en licenzas para a prestación do correspondente servizo de comunicación audiovisual de acordo coa Lei 7/2010, do 31 de marzo, xeral de comunicación audiovisual.
Tamén se indica que seguirán sendo exixibles as condicións aplicables aos seus antigos títulos e normativa anterior vixente, para os efectos de posta en funcionamento das instalacións e inicio das emisións.
Neste sentido, polo que respecta ao servizo de comunicación audiovisual de TDT autonómico, o Consello da Xunta de Galicia, na rúa reunión do día vinte e dous de xullo de dous mil cinco, acordou resolver a adxudicación provisional das concesións do servizo público de televisión dixital de cobertura autonómica, no ámbito da Comunidade Autónoma de Galicia.
Doutra banda, polo que respecta ao servizo de comunicación audiovisual de TDT local, o Consello da Xunta, na súa reunión do día seis de xullo de dous mil seis, acordou a adxudicación provisional do concurso público, polo procedemento aberto, para outorgar, mediante concesión, a xestión indirecta do servizo público de televisión dixital, de cobertura local, segundo demarcacións (DOG núm. 157, do 16 de agosto de 2006).
Os pregos de bases polos que se convocaban os concursos de TDT autonómico e local, no seu artigo 19, relativo á oferta técnica, recollía na súa epígrafe A, Proposta tecnolóxica, que os licitadores debían presentar un calendario detallado do despregamento do servizo e dos investimentos asociados a el. En concreto, as fases do despregamento establecíanse en función dos anos de vixencia da concesión. Tamén na proposta económica os licitadores detallaban o seu plan de negocio a 10 ou 5 anos dependendo do servizo de TDT autonómico ou local, e o programa de investimentos previsto para cada un dos exercicios económicos durante o período de vixencia da concesión. Así mesmo, describían os niveis de emprego permanente e temporal e previsións de crecemento durante os anos de vixencia da concesión.
A mención dos pregos aos anos de vixencia da concesión refírese ao momento do outorgamento da concesión definitiva, polo que os investimentos que debían realizar os daquela concesionarios para o despregamento do servizo xurdirán, conforme o disposto nos pregos, a partir do momento da concesión definitiva.
Dado que antes da transformación das licenzas, en virtude do decreto de radiodifusión, aínda non se outorgara a concesión definitiva, a obriga da realización dos investimentos aínda non se producira. Pero na medida en que esta concesión definitiva xa non se vai outorgar, unha vez producida a transformación en licenzas das adxudicacións provisionais, en canto esta autorización constitúe, a diferenza do réxime xurídico anterior, o título definitivo que habilitaría para a prestación do servizo de comunicación audiovisual de TDT, os prazos para o despregamento do devandito servizo computaranse desde a transformación das adxudicacións provisionais en licenzas.
Por outra banda, desde o outorgamento das adxudicacións provisionais, producíronse determinadas circunstancias e outras incidencias de carácter xurídico que afectan as adxudicacións provisionais outorgadas no seu momento.
Así, o 2 de xuño de 2010, a entidade
La Opinión
de La Coruña solicitou a renuncia á adxudicación provisional da concesión do servizo público de televisión dixital nas demarcacións de Carballo (TL01C) e Ferrol (TL03C), e o Consello da Xunta de Galicia aceptouno, mediante acordo do día 1 de outubro de 2010 (DOG núm. 212, do 4 de novembro).
A sentenza do Tribunal Superior de Xustiza do 22 de outubro de 2009 estimou o recurso contencioso-administrativo interposto por Radio Televisión de Ferrol, S.L., contra o antedito acordo do Consello da Xunta do 6 de xullo de 2006, anulou o mencionado acordo no aspecto relativo á adxudicación para a demarcación de Ferrol e procedeu á adxudicación a favor da recorrente para tal demarcación. A dita sentenza foi obxecto de recurso en casación, polo que as licenzas quedarán condicionadas ao que dite no seu día, mediante sentenza, o Tribunal Supremo.
A sentenza do Tribunal Superior de Xustiza do 22 de outubro de 2009 estimou parcialmente o recurso contencioso-administrativo interposto por Televisión da Mancomunidade do Salnés, S.L., contra o dito acordo do Consello da Xunta do 6 de xullo de 2006, do que foi impugnada exclusivamente a demarcación de Pontevedra, anulando o acordo do 6 de xullo de 2006, no aspecto relativo ás adxudicacións efectuadas para a demarcación de Pontevedra. A dita sentenza foi obxecto de recurso en casación e está pendente de sentenza do Tribunal Supremo.
A sentenza do Tribunal Superior de Xustiza do 19 de maio de 2011 estimou en parte o recurso contencioso-administrativo interposto por José Manuel Mosquera Mera contra a desestimación presunta do recurso de reposición contra a antedita resolución do 6 de xullo de 2006, e anulou en parte a dita resolución exclusivamente no que se refire ás adxudicacións realizadas na demarcación de Vilagarcía de Arousa a favor de Editorial La Capital, S.L. e Lérez Canal 29, S.L.
Visto todo o anterior e á vista da disposición derradeira terceira, Execución e desenvolvemento, do Decreto 102/2012, do 29 de marzo, polo que se desenvolve o servizo de comunicación audiovisual radiofónica no ámbito da Comunidade de Galicia,
«Dar publicidade á transformación en licenzas dos expedientes de televisión e radiodifusión en situación de adxudicación provisional, producida coa entrada en vigor do Decreto 102/2012, do 29 de marzo, polo que se regular o servizo de comunicación audiovisual radiofónica no ámbito da Comunidade Autónoma de Galicia, de acordo coa disposición transitoria primeira do dito Decreto 102/2012 e que se relacionan nos anexos I, II, III e IV desta resolución.
Os titulares das novas licenzas para a prestación do servizo de comunicación audiovisual televisiva e radiofónica quedan obrigados ao cumprimento do establecido na Lei 7/2010, do 31 de marzo, xeral de comunicación audiovisual, no Decreto 81/2005, do 14 de abril, polo que se regula o réxime xurídico da xestión do servizo público de televisión dixital na Comunidade Autónoma de Galicia, en todo o que non se opoña á Lei 7/2010 e ao Decreto 102/2012, así como ao cumprimento dos compromisos e prazos asumidos inicialmente nas súas ofertas, computándose o prazo para acometer os investimentos aos cales se obrigaron nas súas ofertas a partir da transformación das adxudicacións provisionais en licenzas, en virtude do antedito Decreto 102/2012, do 29 de marzo.
O prazo de vixencia das licenzas é de quince anos contados desde a data de transformación dos seus antigos títulos habilitantes, segundo establece a disposición transitoria segunda da Lei 7/2010, do 31 de marzo, xeral de comunicación audiovisual, por aplicación da disposición transitoria primeira do Decreto 102/2012, do 29 de marzo, polo que se desenvolve o servizo de comunicación audiovisual no ámbito da Comunidade Autónoma de Galicia».
Santiago de Compostela, 28 de maio de 2012.
(*) A adxudicación provisional recaeu en
La Voz de Galicia, S.A
. De acordo coa base decimoquinta do prego de bases administrativas e de condicións técnicas do concurso público, polo procedemento aberto, para outorgar, mediante concesión, a xestión indirecta do servizo público de televisión dixital, de cobertura autonómica, no ámbito territorial da Comunidade Autónoma de Galicia, se prevía a posibilidade de constituír unha nova sociedade. De acordo coa oferta presentada por
La Voz de Galicia, S.A.
, no caso de resultar adxudicataria esta constituiría unha nova sociedade.